google/wiki40b huggingface dataset:
Sharif ul-Hāshim

Sayyid Abu Bakr Abirin, valitsejanimega Sharif ul-Hāshim, oli Araabia maadeuurija ja vaimulik, kes pani aluse Sulu sultanaadile.
Ta alustas valitsemist 17. novembril 1405. Mekas sündinud araablasest esimene Sulu sultan Sharif ul-Hāshim pärines otse prohvet Muhamedi suguvõsast. Tema ema oli kõrgest soost Malai printsess ning ka seetõttu kasvas ta üles Malaisias. Ta abiellus Dayang-Dayang (Sulu printsess) Paramisuliga.
Ametlik täispikkuses valitsejanimi oli tal: Paduka Mahasari Maulana al Sultan Sharif ul- Hashim, mis tõlkes tähendab "Valitsejast (Paduka) Tema Majesteet (Mahasari),Kaitsja (Maulana) ja (al) Sultan (Sultan), Kõrgest soost (Sharif) of (ul-) Hashim (Hashim)".
Maarja Undusk

Maarja Undusk (sünninimi Maarja Kross; sündinud 13. augustil 1959 Tallinnas) on eesti nahakunstnik ja luuletaja.
Ta lõpetas 1984. aastal Eesti Riikliku Kunstiinstituudi nahkehistöö erialal. 
Ta on kasutanud pseudonüümi Madli Morell.

Teoseid

Madli Morell. "Tõsimäng". Eesti Raamat. Tallinn 1983

Isiklikku

Tema vanemad on Jaan Kross ja Ellen Niit, vennad on Eerik-Niiles Kross ja Märten Kross, poolvend on Toomas Niit ja poolõde on Kristiina Ross.
Tema abikaasa on Jaan Undusk.
Variku raudteepeatus

Variku raudteepeatus oli raudteepeatus Tartu–Valga liinil.
See asus Aardla raudteepeatuse ja Ropka raudteejaama vahel(kilometraaž 431,7).
Varikus peatusid kõik Tartu–Elva rongid ja aeglased Tartu–Valga rongid.
Peatus jäi avamisel Ropka valda.Viimane reisirong peatus Variku raudteepeatuses 2008. aastal, enne Tartu-Valga raudtee remondi algust. Pärast rongiliikluse taastamist (2010) reisirongid enam Variku peatuses majandus- ja kommunikatsiooniministeeriumi otsusega ei peatunud. Peatuskoht suleti seda kasutavate reisijate väikse hulga tõttu.
Variku raudteepeatus oli varustatud madala (kõrgus 20 cm) 27 meetri pikkuse reisijate ooteplatvormiga, mis lammutati raudteelõigu remonditööde ajal 2009. aastal. Reisijate ootepaviljon oli juba  mõned aastad varem lammutatud.
Suur vesi

Sisu

Filmi keskpunktis on pensionär, endine kommunist ja kogenud poliitik Lem Nikodinoski (keda näitleb Sašo Kekenovski), kelle lapsepõlv möödub sõjajärgses Jugoslaavias. Filmi keskne teema on elu lastekodus pärast Teist maailmasõda sotsialistlikus Makedoonias, mis tol ajal kuulus föderatiivse Jugoslaavia koosseisu. Tingimuste poolest lastekoloonia või erilaagriga   võrreldud lastekodusse tuuakse 1945. aasta suvel sõjas orvuks jäänud lapsed, nende hulgas põllul kinni võetud Lem. Nad on nüüd vaenlaste, rikaste, reeturite ja kollaborantide võsukesed, lapsed, keda keegi ei taha. Film räägib kokkupõrkest traditsioonidega seotud vana maailma ning seltsimeeste, stalinliku propaganda ja ateistliku uue maailma vahel keerulise saatusega laste kasvatamisel. Näeme sündmusi läbi väikese poisi silmade selle hetkeni, mil ta lahkub lastekodust ning alustab  sotsialistlikku tööd ja võitlust Belgradis.
Salitsiin

Salitsiin on fenoolglükosiidide hulka kuuluv orgaaniline ühend, milles glükoos ja salitsüülalkohol ehk saligeniin on ühendatud O-glükosiidsidemega.

Omadused

Molaarmass on 286,28 g/mol. Keemistemperatuur on 199–201 °C.

Leidumine looduses

Salitsiin jt salitsüülhappe derivaadid esinevad looduses pajudes (näiteks hõberemmelgas), aaskannikeses, harilikus angervaksas, lamavas taliharjas ja paplites (hõbehaab, Populus candicans, must pappel, harilik haab).

Farmakoloogiline toime

Salitsiinil on põletikuvastane ja palavikuvastane toime.
Salitsiin jt salitsüülalkoholi glükosiidid (salireposiid, salikortiin, fragiliin, pitseiin jt) lõhustatakse sooles salitsüülalkoholiks ja glükoosiks. Salitsüülalkohol muundatakse maksas salitsüülhappeks. Salitsüülhape pärsib prostaglandiinide sünteesi, blokeerides ensüüm tsüklooksügenaasi (COX).

Ajalugu

Salitsiini eraldas esimest korda pajukoorest 1828 Müncheni ülikooli farmaatsiaprofessor Johann Andreas Buchner. Tal õnnestus saada väike kogus kollast ainet.
Oskar Lutz

Gustav Oskar Lutz (1. aprill 1902 Tallinn – 5. august 1975 Hannover) oli Eesti advokaat.
Ta lõpetas 1925. aastal Tartu Ülikooli õigusteaduskonna ja oli korporatsiooni Fraternitas Academica liige.
Ta oli 1925–1931 vandeadvokaadi Alexander von Stackelbergi abi Tallinnas, 1931–1939 samas vandeadvokaat. 30. novembril 1939 vabastati ta Vabariigi Valitsuse otsusega Eesti kodakondusest. Asus seejärel Saksamaale, kus elas 1940–1945 Birkensteinis Jarocini lähedal (praeguse haldusjaotuse järgi Jarocini maakonnas Suur-Poola vojevoodkonnas) oli kaks aastat ameeriklaste käes Kornwestheimis (Ludwigsburgi kreisis Stuttgardi ringkonnas Baden-Württembergi liidumaal) vangis. 1950–1955 oli ta advokaat ja alates 1955 notar Hannoveris.
Disturbed

Disturbed on hard rock'i ja metal'i bänd Ameerika Ühendriikidest.
Bänd sai alguse 1996. aastal Chicagos.
Põhja-Saksamaa

Põhja-Saksamaa (saksa Norddeutschland) on geograafiline ala Saksamaa põhjaosas.

Ajalugu

Hansa Liit on Põhja-Saksamaa linnade ajaloo ja kultuuri ühiseks osaks, ala tänapäevaseks keskuseks on Hamburg. Ajalooliselt on piirkonnas räägitud alamsaksa keelt.
Heiki Lindpere

Heiki Lindpere (sündinud 8. jaanuaril 1949 Tallinnas) on eesti õigusteadlane.
Ta lõpetas 1968. aastal Tallinna Merekooli tehnik-laevajuhina. Aastal 1976 lõpetas ta Tartu Riikliku Ülikooli juristina; aastal 1984 kaitses õigusteaduste kandidaadi kraadi Nõukogude Liidu Teaduste Akadeemia Riigi ja Õiguse Instituudis.
Heiki Lindpere on töötanud muu hulgas Eesti Merelaevanduses tüürimehena, Eesti NSV Teaduste Akadeemia teadussekretärina, Eesti Merelaevanduse peajuristina, Tartu Ülikooli õigusinstituudi direktori ja mereõiguse professorina, Eesti Mereakadeemia teadusprorektori ja mereõiguse professorina ning Akadeemia Nord õigus- ja rahvusvaheliste suhete instituudi direktorina.
Ta on Haagi Alalise Vahekohtu liige ning lepitaja ja vahekohtunik riikidevahelistes mereõiguse alastes vaidlustes.
Alates juulist 2010 töötab ta Tallinna Tehnikaülikooli sotsiaalteaduskonna õiguse instituudis tehnoloogiaõiguse õppetooli teadurina.
24. novembril 2010 valiti ta Eesti Mereakadeemia rektoriks. Rektori viieaastane ametiaeg algas 1. jaanuaril 2011. Haridus- ja teadusminister Jaak Aaviksoo vallandas  mereakadeemia rektori Heiki Lindpere 28. novembril 2012 koolis järelevalve käigus tuvastatud olematu personalipoliitika, eelarve- ja finantsdistsipliini rikkumiste tõttu.

Isiklikku

Heiki Lindpere on jalgpalluri Joel Lindpere onu.
7 World Trade Center

7 World Trade Center on kõrghoone Lower Manhattanil, New Yorgis. See on osa uuest Maailma Kaubanduskeskuse kompleksist ja valmis 2006. aastal. Algne 7 World Trade Center oli samas kohas, valmis 1987. aastal ja hävitati 11. septembril 2001 koos teiste Maailma Kaubanduskeskuse hoonetega.
Põhja-Sporaadid

Põhja-Sporaadid (kreeka keeles Βόρειες Σποράδες) ehk Tessaalia Sporaadid (Θεσσαλικές Σποράδες), antiikajal ka Magnesia saared, on Kreekale kuuluv saarestik Egeuse meres riigi idarannikul Euboia saarest loodes, osa Sporaadidest. Pärast 1960ndaid mõeldakse Kreekas Sporaadide (Σποράδες) all eeskätt Põhja-Sporaade.
Põhja-Sporaadide hulka kuulub 24 saart, millest neljas (Alónnisos, Skiáthos, Skópelos ja Skýros) on märkimisväärne püsielanikkond.
Martin Ernst von Styx

Martin Ernst von Styx (19. detsember 1759 Riia – 13. märts 1829 Tartu) oli baltisaksa arstiteadlane.
Sündis advokaadi pojana ja õppis Jena Ülikoolis meditsiini, erialaks dieetika ja "materia medica". Tudeeris ka Göttingeni ja Strasburgi Ülikoolis. Töötas 1800–1826 Tartu Ülikoolis professorina.
Lisa Nicole Carson

Lisa Nicole Carson (sündinud 12. juulil 1969 Brooklynis New Yorgi linnas New Yorgi osariigis) on USA filminäitleja.
Elfriede Lenderi Eragümnaasium

Elfriede Lenderi Eragümnaasium oli aastatel 1907–1940 Tallinnas töötanud tütarlastegümnaasium.
Kooli asutaja ja ühtlasi juhataja oli eesti haridustegelane ja õpetaja Elfriede Lender. Elfriede Lenderi tütarlaste eragümnaasiumi  avaaktus peeti 9. septembril 1907. Koolis alustas õppimist 81 tüdrukut, kellest enamik oli kehvadest oludest pärit eesti tütarlapsed. Kuni 1918. aastani toimus õpe Lenderi gümnaasiumis vene keeles, sest tsaaririigis oli tütarlastel töö leidmiseks vene keele oskus hädavajalik. 1917. aastal õppis Lenderi koolis juba 461 tütarlast. 1918. aastal läks kool üle eestikeelsele õppele.  Lenderi gümnaasiumi õpetajate hulgas olid Ernst Peterson-Särgava ja Marta Sillaots.
Aastal 1935 sai kool endale uue maja, mis asus Kreutzwaldi tänav 25 (praegune Tallinna Kesklinna Vene Gümnaasiumi hoone).
Aastatel 1935–1940 oli kooli juures lasteaed. 1936–1937 toimusid koolis Elfriede Lenderi Lastekasvatajate Kursused ja 1937–1940 tegutses  Elfriede Lenderi Lasteaiakasvatajate Eraseminar.
Õppeasutus tegutses kuni 1940. aastani.  Aastal 1940 moodustati tütarlastegümnaasiumi ja Tallinna Erakolledži osalise ühinemise tulemusena Tallinna 8. Keskkool. Valdav osa Lenderi nooremate klasside õpilasi jätkas õpinguid Tallinna 8. ja 7. keskkoolis.
Jules Panksepp

Jules B. Panksepp on eesti päritolu Ameerika Ühendriikide neuroteadlane ja psühhobioloog.
Ta töötab Oregon Health & Science University meditsiinikooli psühhobioloogia osakonnas järeldoktorina. Tema peamised uurimisvaldkonnad on neuroetoloogia, sotsiaalne neuroteadus ja evolutsioonibioloogia. Tal on uurimusi ka autismi, empaatia, võrdleva psühholoogia ja käitumusliku geneetika alal.
Ta lõpetas 2000. aastal Ohios asuva Bowling Greeni Ülikooli bakalaureusekraadiga bioloogia ja neuroteaduse erialal. 2003. aastal sai ta sealsamas magistrikraadi bioloogias. 2009. aastal kaitses ta Wisconsini ülikoolis doktorikraadi neuroteaduses.

Isiklikku

Tema isa Jaak Panksepp oli ameerika neuroteadlane.
Bermuudapuri

Bermuudapuri (inglise keeles bermuda sail) on kolmnurkne, pikendatud ees- ehk mastiliigiga pikipuri.

Kirjeldus

Bermuudapurje ala- ehk poomiliik on kinnitatud poomi külge, mastiliik on kinnitatud piki masti tagapinda asetseva relsi või ümber masti paigutatud rõngaste külge. Selline kinnitusviis lubab purje üles tõsta või koristada, ilma et puri mastist eemalduks. Bermuudapurje halsinurk on kinnitatud poomikanna juures, soodinurk poominuka juures, vallinurga külge on kinnitatud vall, millega purje heiskamisel vallinurk tõmmatakse mastitopi juurde. Puri seatakse tuulde poominuka külge kinnitatud kahe soodi abil.

Ajaloost

Nimetuse besaanpuri sai bermuudapuri sellest, et teda kasutati parklaeva besaanmastis oleva pikipurjena. 18. sajandi täispurjestusega laevade arengul oli selleks purjeks priitpuri, mis hiljem vahetati välja besaanpurjega, aga 19. sajandi alguses kahvelpurjega. 1800. aasta paiku hakkasid Lääne-India ja Bermuda saarestiku vetes ilmuma besaanpurjestusega kuunarid ja jahid, mis kandsid bermuudapurjeid. Sellest ka purje nimetus edaspidisel kasutusel, eriti jahtidel. 1911. aastal võeti Inglismaal kasutusele purjeregattidel bermuudapurjed, mis on senini kasutusel paljudel nii avamere kui ka võidusõidujahtidel. Seda tüüpi laevadel on bermuudapurjed eelistatud, kuna nõuavad vähem teenindavat meeskonda ja hoiavad laeva paremini tihttuules.
Majandusliit

Majandusliit on pea kõige laiaulatuslikuma majandusliku integratsiooni vorm, millest integreerunum on üksnes poliitiline liit.
Majandusliidu moodustavad grupp riike, kelle ühiseks eesmärgiks on:
1. kõrvaldada kõik takistused, mis piiraksid kaupade, teenuste ja kõigi teiste tootmistegurite vaba liikumist nende riikide vahel
2. ühise valuuta käibelevõtt
3.  maksumäärade ühtlustamine
4. ühtne väliskaubanduspoliitika
Majandusliit nõuab kõrgel tasemel integratsiooni ning liidu tegevust koordineerivat bürokraatiat, mistõttu majandusliidus olles peavad liikmesriigid loovutama küllaltki suure osa oma suveräänsusest.

Majandusliku integratsiooni tasemed

1. Vabakaubanduspiirkond - kaupade ja teenuste vaba liikumine liikmesriikide vahel
2. Tolliliit - kaupade ja teenuste vaba liikumine liikmesriikide vahel + ühine väliskaubanduspoliitika
3. Ühisturg - kaupada ja teenuste vaba liikumine liikmesriikide vahel + ühine väliskaubanduspoliitika + kapitali ja tööjõu vaba liikumine, osaliselt ühine rahandus-, fiskaal- ja tööjõupoliitika 
4. Majandusliit - kaupade ja teenuste vaba liikumine liikmesriikide vahel + ühine väliskaubanduspoliitika + kapitali ja tööjõu vaba liikumine + ühine valuuta, liikmesriikide maksumäärade ühtlustamine, ühine rahandus- ja fiskaalpoliitika 
5. Poliitiline liit - lisaks eelmistele integratsiooni astmetele sisaldab poliitiline liit keskset poliitilist organit, mis koordineerib liikmesriikide majandus-, sotsiaal- ja välispoliitikat
Euroopa Liit asub majandus - ja poliitilise liidu vahelisel tasemel. Kuigi Euroopa Liit ei ole veel täiuslikuks majandusliiduks arenenud, sest kõikides liikmesriikides ei ole kasutusel ühisraha euro ning maksumäärad ja regulatsioonid ei ole täielikult ühtlustunud, on tal Euroopa Parlamendi näol olemas ühtne organ, mis kontrollib riikide majandus-, sotsiaal ja välispoliitikat. 
Veel rohkem integreerunud poliitilise liidu näiteks on Ameerika Ühendriigid.

Euroopa Liidu majandus- ja rahaliit

Euroopa Liidu majandus- ja rahaliit on loodud selleks, et koordineerida liikmesriikide majandus- ja rahanduspoliitikat (eelkõige riigivõla ja eelarvepuudujäägi piirangute kaudu), edendada Euroopa Keskpanga juhitavat rahanduspoliitikat ja võtta kasutusele ühisraha euro. 
Majandus- ja rahaliidu eesmärgiks on tuua suuremat kasu Euroopa Liidu majandusele tervikuna ja ka liikmesriikide majandustele eraldi, muutes need tõhusamaks ja tugevamaks. Selle eesmärgiks on omakorda muuta majandus stabiilsemaks, soodustada majanduskasvu ja tööhõivet. 
Majandus- ja rahaliidu loomise otsus võeti vastu Maastrichti linnas Hollandis 1991. aastal Euroopa Ülemkogu poolt ning hiljem sai sellest Euroopa Liidu lepingu (Maastrichti lepingu) osa. Selle liidu loomine on samm edasi Euroopa Liidu lõimumise protsessis, mis algas 1957. aastal liidu loomisega.
Bite It Like A Bulldog

Eriväljaanne

Singli eriväljaannet jagati tasuta Espoos Sello kaubanduskeskuses toimunud autogrammitunni ajal, et tähistada Espoo linna 550. aastapäeva. Kohal olid Kita, Awa ja OX, kes andsid singlile autogramme.
International University Audentes

International University Audentes ('Rahvusvaheline Ülikool Audentes', lühend IUA; varem Audentese Ülikool ja International University Concordia Audentes) oli 1995. aastal Tallinnas asutatud eraülikool. 2008. aastal liitus Audentes Tallinna Tehnikaülikooliga ning sellest sai TTÜ majandusteaduskonna struktuuriüksus.
1995. aastal alguse saanud ülikool kasvas suurimaks eraülikooliks Eestis. 2006. aasta kevadel oli selles üle 2300 üliõpilase 30 riigist, õppejõude 12 riigist ning õppetöö toimus inglise, eesti ja vene keeles. Ülikoolis oli kolm teaduskonda: sotsiaal- ja humanitaarteaduskond, õigusteaduskond ja ärikool. Audenteses anti bakalaureuse-, magistri- ja doktoriõpet. 2006. aasta suvel loodi ülikooli juurde College of International University Audentes, kus pakuti rakenduskõrgharidust liikumise ja spordi erialal.
2003. aasta suvel ühines Audentese Ülikooliga Concordia Rahvusvaheline Ülikool Eestis. Ühinemise järel kasutati mõnda aega nime International University Concordia Audentes. 2006. aastal võeti kasutusele uus nimi International University Audentes. Samal aastal avati eestikeelne päevane õpe (seni toimus eestikeelne õpe vaid kaugõppena).
Tallinna Tehnikaülikooli ühinemise järel 2008. aastal jätkas Audentes 2009. aastani tegevust senise nime all samas vormis, säilisid erialad, õppevormid, -keeled ning asukoht Tallinnas Tondi 55 paiknevas õppehoones. Hiljem loodi IUA õigusteaduskonna baasil TTÜ sotsiaalteaduskonna õiguse instituut, osa õppetegevust integreeriti ärijuhtimise ja rahvusvaheliste suhete õppekavadesse TTÜ majandusteaduskonnas.
Sajaani-Šušenskoje veehoidla

Sajaani-Šušenskoje veehoidla ehk Sajaani meri on Sajaani-Šušenskoje hüdroelektrijaama paisjärv Jenissei jõel.
Paisjärve pindala maksimaalse veetaseme juures on 621 km², pikkus 320 km ja laius 10 km. Ta asub Hakassias, Krasnojarski krais ja Tõvas. Aastane keskmine juurdevool 47 km³. Vee ülespaisutamisel jäi selle alla hulk Sajaani kanjoni kaljujooniseid (petroglüüfe), sealhulgas enam kui 300 pronksiaegset kultusliku näomaski kujutist.
Josef Durdík

Josef Durdík (15. oktoober 1837, Hořice – 30. juuni 1902, Praha) oli tšehhi filosoof, psühholoog, esteetik, tõlkija, kirjanduskriitik ja Tšehhi Maapäeva liige.
1880. aastast oli Durdík Praha tšehhi ülikooli professor. Ta alustas Johann Friedrich Herbarti koolkonna liikmena ja kirjutas rea töid, nagu "Üldine esteetika" (1875), "Poeetika" (1881), "Kaasaegse filosoofia ajalugu" (1887) jm. Durdík on tuntud Newtoni-uurijana, samuti andis ta suure panuse tšehhikeelse filosoofiaterminoloogia loomisse. Tema filosoofia oli eklektiline, kuid õppejõuna oli tal ulatuslik mõju. Durdík kirjutas ka näidendeid, kuid erilise eduta.
Hõbepuulised

Hõbepuulised (Elaeagnaceae) on sugukond soontaimi kaheiduleheliste klassist.
Kabes

Kabes oli Eestimaa keskaegne vasalliperekond.
Perekond on nime saanud Kavastu mõisalt Haljala kihelkonnas.
Arnoldus de Capes (Kabes) oli 1336. aastal vasall Virumaal. Pole kindel, kas perekond suri välja juba 14. sajandil, või hiljem, 1442. ja 1443. aastal oli Narva raehärra Johan Capus, kelle seos perekonnaga pole teada.
Eesti Ingeri

Eesti Ingeri oli mitteametlik nimetus, mida kasutati Eesti Vabariigi koosseisu kuuluva ajaloolise Ingerimaa äärmise lääneosa kohta.
Jaanuaris 1919 läks Eesti Ingeri Eesti Vabadussõja käigus Eesti Vabariigi kontrolli alla ning Nõukogude Venemaa tunnustas seda ametlikult Tartu rahulepingus (1920).

Asustus

Mitteametlikel andmetel elas Eesti Ingeris 1935. aastal isureid 920 (49%), soomlasi 594 (31,6%), venelasi 216 (11,5%), eestlasi 137 (7,2%) ja vadjalasi 14 (0,07%). Kogu rahvaarv oli 1881 inimest.
Nii isurid kui ka vadjalased kuulusid Ingeri põliselanike hulka, soomlased aga asusid sellesse piirkonda vabatahtlikult või sunniviisiliselt elama 16. kuni 18. sajandini kõikidest Soome osadest. Vene külad asustati piirkonnas pärast 15. sajandit.

Kultuur

Eesti Ingeri kultuurielu mõjutas kõige rohkem Ingeri Selts (Inkerin Seura). Selts omas soomekeelset raamatukogu ja andis aastatel 1927–1938 välja oma häälekandjat "Sanaseppä". Väiksemat mõju omasid veel soomekeelsed organisatsioonid, nagu karskusselts "Nouseva Inkeri" (Tõusev Ingeri), noortering "Kullervo" ja Eesti-Ingeri Naisteselts. 1927. aastal asutati Ingeri Eesti Haridusselts, kelle edasivedajad olid Kallivere algkooli eesti õpetajad. Väiküla isurite külas tegutses Vene Haridusselts "Zarja". Veel tegutsesid Eesti Ingeris kohalik Kaitseliit, tuletõrje, jahiselts jm.

Eesti Ingeri Teises maailmasõjas

1940. aastal okupeeris ja annekteeris Nõukogude Liit Eesti.
1941. aasta suvel okupeeris Saksamaa Eesti, sealhulgas Eesti-Ingeri. Erinevalt muudest Eesti aladest, mis liideti Eesti kindralkomissariaadina Ida-alade Riigikomissariaadi koosseisu, jäi Eesti-Ingeri väegrupi Nord sõjalisse haldusse.
1943. aastal evakueeriti sõjategevuse eest kõik Eesti Ingeri elanikud.
Pärast Eesti kolmandat okupeerimist Punaarmee poolt 1944. aastal eraldasid Nõukogude võimud 1945. aasta jaanuaris Eesti-Ingeri Eesti NSV-st ja viisid selle üle Vene NFSV Leningradi oblasti koosseisu (juba 15. augustil 1944 oli 75% Eesti NSV Petseri maakonnast eraldatud ja liidetud Vene NFSV-ga).
Pärast Eesti Vabariigi taastamist 1991. aastal ei ole Venemaa pidanud Tartu rahulepingut endale siduvaks, mistõttu Eesti-Ingeri kuulub praegu de facto Venemaa Leningradi oblasti koosseisu.
Cognaci liiga sõda

Eellugu

Rabatuna prantslaste lüüasaamisest 1521. aasta Itaalia sõjas, hakkas Clemens koos Veneetsia vabariigiga korraldama liitu Karl V väljalöömiseks Itaaliast. François I vabastati pärast Madridi lepingu allkirjastamist ja naasis Prantsusmaale, kus ta andis õige pea teada oma kavatsusest osutada kaasabi paavst Clemensile. 1526. aasta Cognaci liiga asutamislepingule kirjutasid seega alla keiserliku ülemvõimu alt vabaneda soovivad François, Clemens, Veneetsia, Firenze ja Milano Sforza. Henry VIII, kelle soov, et leping allkirjastaks Inglismaal, ei läinud täide, keeldus liigaga ühinemast.

Sõja algus

Liiga hõivas kiiresti Lodi, kuid keiserlikud väed sisenesid Lombardiasse ja sundisid Sforzat peagi Milanost loobuma. Samal ajal korraldas Colonna rünnaku Rooma vastu, alistas Paavsti väed ja sai lühikeseks ajaks linna oma võimu alla. Pärast töötasu kättesaamist lahkusid sõdurid siiski linnast.

Rooma

Seejärel kogus Karl V landsknecht'id Georg von Frundsbergi juhtimise alla ja Hispaania armee Bourboni Karli juhtimise alla, ühendas need jõud Piacenza all ja liikus edasi Rooma peale. Paavsti vägede eesotsas olnud Francesco Guicciardini ei suutnud vaenlastele vastu seista; pärast Bourboni hertsogi surma rüüstas hertsogi alatasustatud armee linna ja sundis paavsti põgenema.

Napoli

Rooma purustamine ja sellele järgnenud Clemensi kõrvaldamine osalusest sõjas kutsus esile Prantsuse poole meeleheitliku sammu. 1527. aasta 30. aprillil allkirjastasid Henry VIII ja François I Westminsteri lepingu, millega pooled kohustusid ühendama jõud Karli vastu. François, kel lõpuks õnnestus kaasata Liigasse Henry VIII, saatis Odet de Foix ja Oliveto krahvi Pedro Navarro juhitud armee läbi Genova, kus prantslastega kiiresti liitunud Andrea Doria oli võtnud oma valdusse suurema osa Genova laevastikust, ja liikus edasi Napoli peale, kus võttis linna pikaleveninud piiramisrõngasse.

Genova

Doria ent läks peagi prantslaste poolelt üle Karli poolele. Piiramine luhtus, kui prantslaste laagris puhkes katk, mis tappis suurema osa armeest ning Foix' ja Navarro.

Barcelona, Cambrai ja Bologna

Armeede lüüasaamise järel hakkas François otsima võimalusi Karliga rahu sõlmimiseks. Läbirääkimised algasid Cambrai linna piiril 1529. aasta juulis. 5. augustil allkirjastatud lepinguga eemaldati Prantsusmaa sõjast, mis jättis Veneetsia, Firenze ja Paavstiriigi üksinda Karli vastu.

Firenze

Firenze Vabariik jätkas vastupanu Oranje printsi juhitud keiserlikele jõududele üksinda. Firenze armee Francesco Ferruccio juhtimisel astus keiserlikele vägedele vastu Gavinana lahingus (1530) ja ehkki Oranje prints tapeti lahingus, sai keiserlik armee otsustava võidu ning Firenze Vabariik alistus kümne päeva pärast. Seejärel nimetati Firenze hertsogiks Alessandro de' Medici.
Richard Møller Nielsen

Richard Møller Nielsen (19. august 1937 – 13. veebruar 2014) oli taani jalgpallur ja jalgpallitreener.
Richard Møller Nielsen mängis aastatel 1955–1962 Odense Boldklubi koosseisus Taani kõrgliigas 150 mängu ja kaks mängu ka Taani koondises.
Ta treenis alates 1962. aastast Taani klubimeeskondi ja aastatel 1978–1989 Taani noortekoondist. Richard Møller Nielseni juhendamisel tuli Odense Boldklub aastatel 1977 ja 1982 Taani meistriks. Aastal 1975 valiti ta Taani aasta jalgpallitreeneriks.
Aastatel 1987–1990 oli ta Taani jalgpallikoondise teine treener ja 1990–1996 peatreener; seejärel kuni 1999. aastani Soome jalgpallikoondise peatreener ja aastatel 2000–2002 Iisraeli jalgpallikoondise peatreener.
Aastal 1992 võitis Taani Nielseni juhendamisel Euroopa meistri tiitli. Samal aastal valiti ta maailma parimaks jalgpallitreeneriks.
Richard Møller Nielsen suri ajukasvaja tagajärjel.
Vabriku tänav

Tänava nimed ja ajalugu

Tänava vanim nimi oli Kleine Ziegelkoppelsche Strasse (Väike–Telliskopli tänav), kuna tänav kulges rööbiti endise Telliskopli tänavaga (praegu Kopli tänav). 1882. aastal nimetati tänav Vabriku tänavaks (saksa keeles Fabrikstrasse, vene keeles Фабричная улица) 1878. aastal seal asutatud vendadele Neidorfidele kuulunud malmivabriku järgi. 
22. mail 1964 pandi tänavale nimeks Ivan Rabtšinski tänav 1917. aasta Eestimaa Sõja-Revolutsioonikomitee esimeheks olnud Ivan Rabtšinski (1879–1950) järgi. Praeguse nime sai tänav tagasi 3. augustil 1990.
Robert Service

Elulugu

Robert Service omandas bakalaureuse kraadi King College'is (Cambridge), kus ta õppis vene- ja klassikalist kreeka keelt. Lisaks on end täiendanud Essexi ja Leningradi ülikoolis. Õpetanud Keele ülikoolis ja School of Slavonic and East European Studies (hilisem University College London). Hetkel õppejõud St. Antony's College'is, Oxfordi Ülikool.